Ellí, siendo tan neñu, decateme qu'aquél territoriu nun  yera'l míu, los paisaxes yeren otros; la Xente falaba raro y yo  nun yera pa entendelos; y lo que ye más grave, ellos tampoco  parecíen entendeme perbien. Al principiu dicíenme; "ven mira  dí-yos algo a estos señores…". Y yo quedaba ablucáu, ¡qué  tenía que deci-yos!, tratábase namái de que falara. A falta  televisión, radiu y otros elementos universalizadores de  llingües y cultures yo yera pa ellos un bichu raru que falaba  raro, y eso facía-yos gracia.  Nes fiestes corríen la vaquilla, y los neños dicien coses  como "quítate da ahí pijo …. ". Costóme abondo integrame nesi  mundu y dexar al delláu lo que pa mín yera'l mio universu y el  mio territoriu.  Entós decatéme que yo yera asturianu y los  asturianos nun yeremos como los d'aquellos pueblos. Xugaben  a otres coses, falaben d'otra forma, enfadábense por coses  qu'aparentemente nun tenien importancia; yeren, a la fin, un  poco foscos. Lluéu, col tiempu, paeciérome que los foscos  yeren los avecindaos pa Grandas de Salime o Pezós …., onde,  por cierto, toles muyeres se llamaben: Vidalina, Orfelina,  Adelina, Carmina, Josefina, Ubaldina; toes menos La Irunda  (que  se llamaba Erundina) y la prima Beba.